L'agenda mediambiental i forestal de Llíria, present en l'audiència amb Felipe VI
08 de setembre de 2017

El projecte SimBioTIC, com a part de l'agenda del sector forestal nacional i la implementació del qual lidera Llíria, va estar present durant l'audiència davant del Rei Felip VI oferida a una representació del col•lectiu “Juntos por los Bosques”, del que forma part l'alcalde de Llíria, Manolo Civera, com a representant de l'Associació de Municipis Forestals AMUFOR i EsMontañas.

Durant la recepció del monarca, la comunitat de “Juntos por los Bosques”, que representa a més de 30 entitats del sector forestal de tota Espanya, va voler insistir en la necessitat que la institució de la monarquia visibilitze el treball del sector, actualment centrat en el desplegament i execució de models de gestió forestal basats en el coneixement científic, la sostenibilitat i les tecnologies de la informació i la comunicació.

En este sentit, el projecte SimBioTIC que executa Llíria de forma totalment pionera a nivell nacional, és un exemple paradigmàtic de gestió econòmica i mediambiental. La iniciativa edetana fomenta l'ús d'energies renovables i les extenses possibilitats de les tecnologies de la informació per a assegurar el manteniment del nostre medi natural, així com fomentar l'estalvi energètic, la major qualitat dels servicis públics i una ocupació de contingut tecnològic.

Així mateix, el sector forestal i Llíria, com a únic municipi representat pel seu alcalde, van insistir al monarca en la necessitat que la institució ajude a incentivar els consensos polítics, urgents per a assegurar el manteniment dels espais forestals davant de les amenaces i reptes actuals i del futur, com ara el canvi climàtic, la despoblació en el món rural o la transició cap a combustibles nets.